
A B12 vitamin szint és az agyi funkcionális MR konnektivitás összefüggése

Kulcsszavak: B12-vitamin; fMRI; neuropszichológia; funkcionális konnektivitás
Bevezetés:
Ismert, hogy a B12-vitamin hiánya rontja a kognitív teljesítményt, de ennek pontos mechanizmusáról nincsenek adataink. A kognitív károsodás tünetei az időben megkezdett B12-vitamin pótlással visszafordíthatóak. A szérum B12-vitamin szint normáltartományának jelenleg elfogadott alsó határát, a megaloblasztos anémia megelőzésére tekintettel határozták meg, ugyanakkor nem ismert, hogy milyen magas B12-vitamin szint szükséges a kognitív tünetek megelőzéséhez.
Célkitűzés:
Annak meghatározása, hogy a B12-vitamin vérszintje milyen módon befolyásolja a funkcionális mágneses rezonancia (fMR) vizsgálattal meghatározható nyugalmi állapotú agyi funkcionális konnektivitást. Annak vizsgálata, hogy milyen B12-vitamin vérszint mellett jelennek meg kognitív tünetek. Ez az adat befolyásolhatja az optimális B12-vitamin vérszint alsó határérétkének meghatározását.
Módszerek:
Kutatásunkba 86 beteget vontunk be, akiknél meghatároztuk és standardizáltuk a B12-vitamin vérszintet, neuropszichológiai teszteket és nyugalmi állapotban fMR vizsgálatot végeztünk. Az fMRI felvételekből 3 paramétert határoztunk meg: local correlation, intrinsic connectivity, fractional amplitude of low frequency fluctuations.
Eredmények:
Minél magasabb volt egy betegnek a B12-vitamin szintje annál gyorsabban oldotta meg a vizuo-motoros feladatot (Trail making teszt B-t (TMT-B)) és annál jobb teljesítménye volt az Addenbrooke-féle kognitív vizsgálatban (AKV). Ez az összefüggés a jelenleg elfogadott B12-vitamin alsó határérték felett 40%-kal érte el a maximális értéket. Azoknál a betegeknél, akiknek a B12-vitamin szintje alacsonyabb volt mint a jelenleg javasolt alsó határérték +40%, a B12-vitamin szint szignifikáns negatív korrelációt mutatott a TMT-B eredménnyel (p=0.007), az AKV összpontszámmal (p=0.016), és az AKV memória pontszámmal (p=0.023). Ugyanezen betegcsoportban számos agyi régió fMR paraméterei és a B12-vitamin szint között szignifikáns összefüggés mutatkozott (lineáris regresszióval).
Megbeszélés:
A kognitív teljesítmény a B12-vitamin szint hiányállapotot jelző jelenleg javasolt alsó határánál magasabb értékek esetén is szignifikáns összefüggést mutat a B12-vitamin szinttel. A nyugalomban mért agy funkcionális MR konnektivitás változásai magyarázzák a memória érintettségét. Eredményeink alapján megfontolandó a B12-vitamin vérszint alsó határértékének 40%-kal történő emelése, hogy megelőzzük a B12-vitamin hiányból fakadó kognitív tünetek kialakulását.



